**Atjaunotas un mazuļu ērtībām pielāgotas telpas Krimūnu pagasta pirmsskolas izglītības iestādē “Ābolītis”**

**2022. gada 11. februārī Dobeles novada domes priekšsēdētājs Ivars Gorskis kopā ar vietnieku Gunti Safranoviču, Dobeles novada Izglītības pārvaldes vadītāju Aiju Didrihsoni devās uz Krimūnu pagastu, lai kopā ar Krimūnu pagasta pārvaldes vadītāju Anitu Riekstiņu apskatītu tikko paveiktos remontdarbus jaunajās pirmsskolas izglītības iestādes “Ābolītis” telpās.**

Priecīgiem notikumiem Jaunais gads aizsācies pirmsskolas izglītības iestādei "Ābolītis" - jau kopš janvāra audzēkņi ikdienu pavada skaistās, tikko izremontētās un ļoti mājīgās telpās, kurās agrāk atradās Krimūnu pagasta skola. Jaunajās telpās divos stāvos ir ierīkotas trīs grupiņas, ko šobrīd par savu mājvietu dēvē 54 audzēkņi.

Pirmsskolas izglītības iestādes telpu kopējā platība ir 412 m2. Remontdarbu laikā veikta grīdas konstrukciju nomaiņa, sienu un griestu apdares darbi,  elektroinstalācijas un apgaismojuma elementu nomaiņa, kā arī jaunu starpsienu izbūve, jaunas ūdensapgādes, santehnikas un kanalizācijas izbūve.

Vienā no kāpņu telpām veikta sienu un griestu apdare, kā arī jaunu margu un ugunsdrošo durvju uzstādīšana.  Ēkā uzlabota gaisa kvalitāte, izbūvējot telpu ventilācijas skursteņus un kanalizācijas ventilāciju.

Būvdarbu kopējās izmaksas ir 100 448,87 EUR bez PVN, tās segtas no pašvaldības finanšu līdzekļiem. Remontdarbus veica SIA“MD Būvnieks”.

“Krimūnu skolas” ēkas trešā un daļa otrā stāva pārbūve tika veikta atbilstoši arhitektes Zaigas Gailes izstrādātajai apliecinājuma kartei.

**Santa Savicka,**

Dobeles novada pašvaldības sabiedrisko attiecību speciāliste